“สลากดิจิทัล” เพิ่มปุ่ม “ลดราคา” ให้ประชาชนซื้อต่ำกว่า 80 บาท
สำนักงานสลากกินแบ่งรัฐบาล เพิ่มเมนู "ลดราคา" สลากดิจิทัล ให้ผู้ค้าสามารถลดราคาให้ผู้ซื้อได้ เป็นทางเลือกให้ซื้อสลากต่ำกว่า 80 บาท และป้องกันสลากเหลือ หลังเพิ่มจำนวนโควตามากขึ้น
สำนักงานสลากกินแบ่งรัฐบาล เพิ่มเมนู “ลดราคา” สลากดิจิทัล ให้ผู้ค้าสามารถลดราคาให้ผู้ซื้อได้ เป็นทางเลือกให้ซื้อสลากต่ำกว่า 80 บาท และป้องกันสลากเหลือ หลังเพิ่มจำนวนโควต้ามากขึ้น
18 ส.ค. 2565

นายลวรณ แสงสนิท ประธานกรรมการสลากกินแบ่งรัฐบาล เปิดเผยว่า ยอดจำหน่ายสลากดิจิทัลงวดวันที่ 1 กันยายน 2565  จำนวน 10.3 ล้านใบ วันแรกยอดขาย 7.1 ล้านใบ ผู้ซื้อ 9.5 แสนราย พร้อมเปิดตัวเลือกเพิ่มให้ผู้ขายลดราคาสลากได้ ซึ่งประชาชนสามารถซื้อสลากถูกกว่า 80 บาท เพื่อช่วยผลักดันให้ราคาสลากในตลาดถูกลง
โดยเป้าหมายในปีนี้ คือ ตั้งเป้าจำหน่ายสลากราคา 80 บาท ประมาณ 20 ล้านใบ ดังนั้น การเพิ่มตัวเลือกให้ร้านค้าสามารถลดราคาสลากดิจิทัลได้ จะมีประโยชน์เพราะหากสำนักงานสลากฯ เพิ่มปริมาณสลากใส่ลงไปมากว่า 15 ล้านใบในอนาคต ซึ่งคนขายก็ไม่ต้องกังวลว่าสลากจะเหลือ แต่อาจจะมีการแข่งกันลดราคาด้วยซ้ำไป  เพื่อที่คนขายจะค่อยๆ ปรับตัวและเรียนรู้ และในส่วนของคนซื้อก็ดีใจที่ได้ซื้อสลากราคาต่ำกว่า 80 บาท หลังจากถูกเอาเปรียบมานาน ซึ่งเจตนารมณ์ของสำนักงานสลากฯ คืออยากเห็นประชาชนเป็นผู้ตั้งราคาสลาก และอยากเห็นการปฏิเสธการซื้อสลากเกินราคา โดยจะเป็นอีกส่วนหนึ่งที่ช่วยผลักดันให้สลากในตลาดราคาถูกลงด้วย
ด้าน พ.ท.หนุน ศันสนาคม ผู้อำนวยการสำนักงานสลากกินแบ่งรัฐบาล กล่าวว่า การจำหน่ายสลากดิจิทัลในงวดวันที่ 16 กันยายน 2565 สำนักงานสลากฯ จะพิจารณาเพิ่มจำนวนสลากดิจิทัล อีกประมาณ 1 ล้านใบเศษ ทำให้มีสลากดิจิทัลเพิ่มเป็นไม่ต่ำกว่า 11.3 ล้านใบ เพื่อให้เพียงพอต่อความต้องการของประชาชนที่ต้องการซื้อ โดยขณะนี้ได้มีการออกประกาศเรียกให้ผู้สมัครเข้าร่วมโครงการสลากดิจิทัล อีกประมาณ 3,000 คน ให้เข้ามารายงานตัวเพื่อทำสัญญาเป็นตัวแทนจำหน่ายแล้ว